Aedis silvarum nebulosarum regimentarium
Aedis silvarum nebulosarum regimentarium (litteris Sinicis 云林堂飲食制度集, pinyin Yúnlíntáng yǐnshí zhìdù jí) est libellus praeceptorum culinariorum a Ni Zan pictore calligraphoque scriptus. Qui regionis Jiangnan incola praedium paternum usque in annum fere 1350 inter libros picturasque reclusus nitide et fastidiose vivebat sed postea vitam eruditi vagantis suscepit; semper autem prope lacum Tai habitabat. Libellus praeceptorum culinariorum domesticorumque Aedis silvarum nebulosarum anno incerto composuit. Vitam providissimam iuventutis suae forte commemoravit aut refinxit: nihilominus praecepta familiis satis modestis utilia dedit, a principio liquaminis e soia et thymiamatis cuiusdam. Sequuntur fercula varia sine ordine: sorbitionis illius huntun appellatae; confectionis vini Sinici; parationis theae e Citro reticulata, e Nelumbone nucifera; conditurae zingiberis, corticis Citri medicae, surculorum bambuseorum. Plura praecepta molluscorum crustaceorumque et piscium dantur necnon holerum (inter quae raphani(en)) collyrorumque, pauca carnium (inter quas capitis porcini modo Sichuanensi). Fercula praebentur varia e cancribus (nonne Eriocheir sinensis lacus Tai?); tria e piscibus cyprinidis; duo ex ave Emberiza e.g. sulphurata, e cochleis inter quas Bullacta exarata; singula ex Ansere cygnoidi, e squillis, ex arcidis (nonne Tegillarca granosa?) Yao Zi bibliophilus anno 1554 praefationem huic libello conscripsit.